b'\n_START_ARTICLE_\nTukkuHeino\n_START_SECTION_\nHelsingin kauppatorin kojusta useisiin myym\xc3\xa4l\xc3\xb6ihin\n_START_PARAGRAPH_\nHeinon historia alkaa vuodesta 1899, jolloin Asikkalasta Helsinkiin muuttanut Fritjof Heino aloitti lihanmyynnin Helsingin kauppatorilla. Sit\xc3\xa4 ennen h\xc3\xa4n oli hankkinut kannuksensa ty\xc3\xb6skentelem\xc3\xa4ll\xc3\xa4 kauppa-apulaisena. Kahden vuoden p\xc3\xa4\xc3\xa4st\xc3\xa4 h\xc3\xa4n avasi oman lihakaupan Kolmannella linjalla. Toiminta alkoi laajentua, ja h\xc3\xa4n alkoi pit\xc3\xa4\xc3\xa4 vaimonsa Helmi Heinon kanssa liha-, voi-, hedelm\xc3\xa4- ja siirtomaatavaroiden kauppaa kotinsa pohjakerroksessa vuonna 1907. Ensimm\xc3\xa4isen maailmansodan aikana Heinolla oli jo useampi myym\xc3\xa4l\xc3\xa4, joissa myytiin p\xc3\xa4\xc3\xa4asiallisesti lihaa ja maalaistuotteita. Asiakkaina olivat muun muassa lihakauppiaat, kansankeitti\xc3\xb6t, sairaalat ja vankilat.\n_START_SECTION_\nLihakauppiaiden Tukkuliike Oy:n aikakausi\n_START_PARAGRAPH_\nFritjof Heino p\xc3\xa4\xc3\xa4tti myyd\xc3\xa4 tukku- ja v\xc3\xa4hitt\xc3\xa4isliikkeens\xc3\xa4 Lihakauppiaiden Tukkuliike Oy:lle vuonna 1920.\xc2\xa0 H\xc3\xa4n toimi Lihakauppiaiden Tukkuliike Oy:n toimitusjohtajana ja oli my\xc3\xb6s osake-enemmist\xc3\xb6n haltija. Yhti\xc3\xb6 oli keskittynyt lihaan, maalaistuotteisiin ja siirtomaatavaraan.\xc2\xa0 1920-luvun lama aiheutti kuitenkin ongelmia: Lihakauppiaiden Tukkukauppa Oy purettiin.\xc2\xa0Lainan ja Lihakauppiaiden Tukkuliike Oy:st\xc3\xa4 j\xc3\xa4\xc3\xa4neen p\xc3\xa4\xc3\xa4oman turvin Fritjof Heino aloitti liikkeen pidon omissa nimiss\xc3\xa4\xc3\xa4n vuonna 1930. Heino kuoli vuonna 1932._NEWLINE_Yhti\xc3\xb6n v\xc3\xa4hitt\xc3\xa4iskauppatoiminta lopetettiin 1930-luvun laman j\xc3\xa4lkeen.\n_START_SECTION_\nF. Heinon Perilliset jatkajina\n_START_PARAGRAPH_\nFritjof Heinon vaimo Helmi Heino jatkoi lastensa Sulo ja Helmi Heinon kanssa liiketoimintaa nimell\xc3\xa4 F. Heinon Perilliset. Aluksi tukkukaupan valikoimat olivat lihakauppa-alan tavaroita, mutta jo 1940-luvulla yritys oli keskittynyt siirtomaa- ja maalaistuotteisiin. Helmi Heino oli ty\xc3\xb6teli\xc3\xa4s ja toimelias nainen, joka korosti kaiken ty\xc3\xb6n olevan arvokasta. Sodan aikana ja heti sen j\xc3\xa4lkeen Suomessa on pulaa kaikesta ja elettiin s\xc3\xa4\xc3\xa4nn\xc3\xb6stelyn varjossa. Sodan j\xc3\xa4lkeen alkoi j\xc3\xa4lleenrakennusaika. 1950-luvulla myynti vahvistui ja vuosikymmenen lopulla toimintaan l\xc3\xa4hti mukaan jo kolmas Heinon sukupolvi. 1960-luvulla yrityksess\xc3\xa4 alkoi puhaltaa uudet tuulet. Se perusti Kyl\xc3\xa4saareen ensimm\xc3\xa4isen pikatukkunsa, ja Konalaan avattiin valintamyym\xc3\xa4l\xc3\xa4 ja osto- ja myyntikonttori sek\xc3\xa4 varasto. My\xc3\xb6s varsinainen maahantuonti alkoi 1960-luvulla. 1961 avatusta pikatukusta tuli sittemmin yhti\xc3\xb6n nykyinen ydinliiketoiminta.\n_START_SECTION_\n1970-luvulla nimeksi tulee Heinon Tukku Oy\n_START_PARAGRAPH_\nYhti\xc3\xb6 palasi v\xc3\xa4hitt\xc3\xa4iskauppatoimintaan perustamalla 1960-luvun lopulla Kotikulma-v\xc3\xa4hitt\xc3\xa4iskauppaketjun. Yhti\xc3\xb6n nimeksi muutettiin vuonna 1972 Heinon Tukku Oy. 1980-luvulla yhti\xc3\xb6 selkiytti ydintoimintaansa ja myi 50 Kotikulma-myym\xc3\xa4l\xc3\xa4\xc3\xa4ns\xc3\xa4 1986. _NEWLINE_Yhti\xc3\xb6 keskittyi hotelli-, ravintola- ja catering-alan palveluun ja suurkeitti\xc3\xb6kauppaan. Vuonna 1987 Vantaan Koivuhakaan perustettiin pikatukku ja vuonna 1990 S\xc3\xb6rn\xc3\xa4isiin. 1990-luvun lama oli kova paikka kaikille toimijoille. Yli puolet Helsingin ravintoloista lopetti. Lamasta Heinon tukku selvisi keskittym\xc3\xa4ll\xc3\xa4 pikatukkukauppaan. Pikatukuissa maksettiin k\xc3\xa4teisell\xc3\xa4 ja kauppa k\xc3\xa4vi._NEWLINE_Vuonna 1995 alkoholikaupan monopoli purkautui, ja Heinon Tukku Oy perusti alkoholiosaston. Turkuun avattiin toimitustukku vuonna 1999, ja saman vuoden lokakuussa yhti\xc3\xb6 vietti satavuotisjuhliaan. Seuraavana vuonna yhti\xc3\xb6 perusti toimitustukun Tampereelle.\n_START_SECTION_\nTukkuHeino Oy:n aikakausi alkaa 2000-luvulta\n_START_PARAGRAPH_\nVuonna 2005 Heinon Tukku yhti\xc3\xb6itettiin ja TukkuHeino Oy:st\xc3\xa4 tuli emoyhti\xc3\xb6. Yhti\xc3\xb6 otti jalansijaa Kuopiossa ja Oulussa 2008 ja 2009. Konsernin p\xc3\xa4\xc3\xa4konttori muutti Espooseen vuonna 2011. 2010-luvulla yhti\xc3\xb6 tekee laajennuksia ja yrityskauppoja. Siit\xc3\xa4 tuli muun muassa Anton & Antonin p\xc3\xa4\xc3\xa4omistaja, ja se laajensi entisest\xc3\xa4\xc3\xa4n toimintaansa Kuopiossa.\n_START_SECTION_\nUniq Drinks Finland Oy\n_START_PARAGRAPH_\nUniq Drinks Finland Oy on juomiin erikoistunut yhti\xc3\xb6. Sen toimialaa on alkoholijuomien maahantuonti, myynti ja jakelu. Uniq Drinks Finland Oy aloitti toimintansa vuonna 2006, ja sen p\xc3\xa4\xc3\xa4paikka on Espoossa. Yhti\xc3\xb6n toimitusjohtaja on Timo Vainonen. Uniq Drinks Finlandin liikevaihto oli yli 15 miljoonaa euroa vuonna 2016.\n_START_SECTION_\nVastuullisuus\n_START_PARAGRAPH_\nHeino-konsernilla on lukuisia sertifikaatteja osoituksena vastuullisuudesta ja elintarviketurvallisuudesta. Sill\xc3\xa4 on elintarviketurvallisuusj\xc3\xa4rjestelm\xc3\xa4 ISO22000, kalan ja \xc3\xa4yri\xc3\xa4isten j\xc3\xa4ljitett\xc3\xa4vyysj\xc3\xa4rjestelm\xc3\xa4 MSC/ASC sek\xc3\xa4 laitoskohtainen elintarviketurvallisuusj\xc3\xa4rjestelm\xc3\xa4 FSSC22000. Konsernilla on my\xc3\xb6s laatuj\xc3\xa4rjestelm\xc3\xa4 ISO9001 ja ty\xc3\xb6terveys- ja turvallisuusj\xc3\xa4rjestelm\xc3\xa4 OHSAS 18001._NEWLINE_Heino on ottanut ymp\xc3\xa4rist\xc3\xb6ohjelman k\xc3\xa4ytt\xc3\xb6\xc3\xb6ns\xc3\xa4 vuonna 2001. Sill\xc3\xa4 on ymp\xc3\xa4rist\xc3\xb6j\xc3\xa4rjestelm\xc3\xa4 ISO 14001 ja energiatehokkuusj\xc3\xa4rjestelm\xc3\xa4 ETJ+. Kiinteist\xc3\xb6jen energiatehokkuutta on parannettu muun muassa k\xc3\xa4ytt\xc3\xa4m\xc3\xa4ll\xc3\xa4 maal\xc3\xa4mp\xc3\xb6\xc3\xa4 ja aurinkoenergiaa. Konserni on v\xc3\xa4hent\xc3\xa4nyt hiilijalanj\xc3\xa4lke\xc3\xa4\xc3\xa4n muun muassa k\xc3\xa4ytt\xc3\xa4m\xc3\xa4ll\xc3\xa4 led-valaisimia osassa kiinteist\xc3\xb6j\xc3\xa4\xc3\xa4n._NEWLINE_Elintarviketurvallisuusviraston Eviran koordinoiman Oiva-j\xc3\xa4rjestelm\xc3\xa4n mukaan Heino p\xc3\xa4rj\xc3\xa4\xc3\xa4 elintarviketurvallisuudessa hyvin. Oiva-raporteissa julkaistaan elintarvikevalvonnan tarkastustiedot.'